รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบได้ปฏิบัติหน้าที่และความรับผิดชอบที่ได้รับมอบหมายจากคณะกรรมการ บริษัท
ฯ ที่สำคัญ ได้แก่
การกำกับดูแลตามกฎบัตรว่าด้วยคณะกรรมการตรวจสอบรวมทั้งการปฏิบัติตามหลักบรรษัทภิบาลและจรรยาบรรณในรอบปี
2548 สรุปเรื่องสำคัญได้ดังนี้

1.  การกำกับดูแลงบการเงินรายไตรมาสและงบการเงินประจำปี 2548 ของบริษัท ฯ
    ให้ปฏิบัติตามมาตรฐานการบัญชีของสภาวิชาชีพบัญชี
    และประกาศของตลาดหลักทรัพย์แห่งประเทศไทย และ กลต.
    รวมทั้งการเปิดเผยข้อมูลในงบการเงินอย่างเพียงพอและทันเวลาที่จะเป็นประโยชน์ต่อผู้ใช้งบการเงินที่สนใจในธุรกิจของบริษัทฯ

2.  การกำกับดูแลการดำเนินงานของบริษัท ฯ ตามหลักการบรรษัทภิบาลที่ดี
    โดยได้มีการสอบทานตามหลักการกำกับดูแลกิจการที่ดีตามแนวที่ตลาดหลักทรัพย์แห่งประเทศไทยได้ให้ไว้
    พบว่าบริษัทฯ สามารถปฏิบัติตามหลักเกณฑ์ดังกล่าวได้เป็นที่น่าพอใจ รวมทั้งบริษัทฯ
    ได้จัดทำนโยบายในการกำกับดูแลกิจการ จริยธรรมธุรกิจ
    และจรรยาบรรณพนักงานเป็นลายลักษณ์อักษรเพื่อใช้ยึดถือปฏิบัติ

3.  การประเมินระบบควบคุมภายในของบริษัท ฯ
    พบว่าระบบควบคุมภายในมีความเหมาะสมในการดำเนินธุรกิจอย่างมีประสิทธิผล
    ซึ่งผู้สอบบัญชีของบริษัท ฯ
    ก็ให้ความเห็นสอดคล้องกันว่าไม่พบประเด็นปัญหาหรือข้อบกพร่องที่เป็นสาระสำคัญ

4.  การกำกับดูแลงานตรวจสอบภายในของสำนักให้เป็นไปตามแผนงานที่วางไว้อย่างสม่ำเสมอตลอดปี
    2548
    รวมทั้งการสอบทานรายการเกี่ยวโยงกันหรือรายการที่อาจมีความขัดแย้งทางผลประโยชน์ให้มีการเปิดเผยข้อมูลอย่างเพียงพอ
    และปฏิบัติตามประกาศของทางการด้วย

5.  สนับสนุนให้ฝ่ายจัดการของบริษัท ฯ
    ในการดำเนินงานด้านการบริหารความเสี่ยงอย่างมีระบบและได้มาตรฐานสากลตลอดจนให้ใช้การบริหารความเสี่ยงเป็นส่วนสำคัญในการกำหนดและเสนอแผนงานประจำปีด้วย

6.  คณะกรรมการตรวจสอบได้พิจารณาและให้ความเห็นเสนอแนะต่อคณะกรรมการบริษัท ฯ
    เพื่อขออนุมัติต่อที่ประชุมผู้ถือหุ้นแต่งตั้ง นายวิรัช อภิเมธีธำรง หรือ นายชัยกรณ์ อุ่นปิติพงษา
    หรือ นายอภิรักษ์ อติอนุวรรตน์ แห่งสำนักงาน ดร.วิรัช แอนด์ แอสโซซิเอทส์
    เป็นผู้สอบบัญชีประจำปี 2549

10 มีนาคม 2549

  ในนามคณะกรรมการตรวจสอบ

....................................................

( นายผดุง เตชะศรินทร์ )

ประธานคณะกรรมการตรวจสอบ

10. การควบคุมภายใน

ในการประชุมคณะกรรมการบริษัท ครั้งที่ 1/2549 เมื่อวันที่ 23 กุมภาพันธ์ 2549
โดยมีกรรมการตรวจสอบทั้ง 3 ท่าน เข้าร่วมประชุมด้วย
คณะกรรมการบริษัทได้ใช้แบบประเมินความเพียงพอของระบบการควบคุมภายใน
และทำการซักถามข้อมูลจากฝ่ายบริหารแล้ว จึงทำการประเมินระบบการควบคุมภายในของบริษัท
ในด้านต่างๆ ได้ข้อสรุปว่า
บริษัทมีระบบการควบคุมภายในที่เพียงพอเหมาะสมกับสภาพการดำเนินงานในปัจจุบัน ดังนี้

ด้านองค์กรและสภาพแวดล้อม บริษัทมีการจัดโครงสร้างอำนาจหน้าที่ของคณะกรรมการ
ผู้บริหารและพนักงานไว้อย่างชัดเจน มีการจัดวางระบบป้องกันการใช้อำนาจหน้าที่ไปในทางมิชอบ
รวมตลอดถึงข้อกำหนดเกี่ยวกับจริยธรรมธุรกิจ จรรยาบรรณพนักงาน ให้แก่คณะกรรมการบริษัท
ฝ่ายบริหารและพนักงานไว้พึงปฏิบัติ ทั้งในกรอบของบริษัทและบริษัทย่อย
เชื่อได้ว่าระบบที่มีอยู่และได้พัฒนาเพิ่มเติมขึ้นนั้นสามารถป้องกันการนำทรัพย์สินของบริษัทไปใช้โดยมิชอบหรือโดยมีอำนาจไม่เพียงพอได้

ด้านการบริหารความเสี่ยง บริษัทมีการพิจารณาและประเมินปัจจัยความเสี่ยงขององค์กรในด้านต่าง
ๆ ครอบคลุมพอสมควร
และได้จัดให้มีมาตรการป้องกันความเสี่ยงให้อยู่ในระดับที่เหมาะสมและสอดคล้องในแต่ละสภาวการณ์

ด้านการควบคุมการปฏิบัติงานของฝ่ายบริหาร
บริษัทมีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
พร้อมทั้งแบ่งแยกหน้าที่และความรับผิดชอบไว้
มีการกำหนดวิธีการเข้าทำธุรกรรมที่เกี่ยวโยงกันตามประกาศของตลาดหลักทรัพย์แห่งประเทศไทยไว้อย่างชัดเจน
มีการตรวจแนะนำและติดตามโดยหน่วยงานตรวจสอบภายในเป็นระยะ
คณะกรรมการบริษัทได้รับรายงานและทำการสอบทานและทบทวนแนวทางและผลการปฏิบัติงานของฝ่ายบริหารเป็นประจำสม่ำเสมอ

ด้านระบบสารสนเทศและการสื่อสารข้อมูล
บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป มีการนำ Software SAP
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศ

ในการประชุมคณะกรรมการและผู้ถือหุ้น
บริษัทมีการจัดส่งจดหมายเชิญประชุมพร้อมทั้งมีข้อมูลประกอบที่เพียงพอต่อการตัดสินใจ
โดยจัดส่งให้ผู้ถือหุ้นพิจารณาล่วงหน้ามากกว่าระยะเวลาที่กฎหมายกำหนด

ด้านระบบการติดตาม
บริษัทมีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมาย
หากมีความแตกต่าง
บริษัทมีการดำเนินการแก้ไขหรือปรับเปลี่ยนแผนการดำเนินงานให้ทันเวลาและเหมาะสมกับสถานการณ์
อีกทั้งมีการตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
และกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัทเพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทในด้านต่างๆ 5 ส่วนดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทตระหนักดีว่า ระบบการควบคุมภายในใดๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล